Document ID: /roh_data/filtered/fineweb-2-filterrobots_roh.jsonl.gz/70118

Deplorablamain saja il nivel dal lai sa reducì fermamain dapi il mez d’avust, uschia ch’il niz per ennavar tecnicamain saja quest onn stà mo minim. Quai di Hanspeter Grass, il president dal cussegl d’administraziun dals «Runals da Tschappina Heinzenberg». Questa reducziun dal livel dal lai possian ins declerar tras la stad sitga e chauda. Bler’aua saja probablamain era sfundrada.
L'analisa geologica marscha
Cun in geolog vulan ils runals ussa analisar las datas ed il svilup. Sch’i dovria mesiras, vulan ils runals decider pli tard. Hanspeter Grass di ch’i saja era pussaivel da tegnair l’aua l’auter onn senza mesiras. I saja tgunsch pussaivel ch’il lai saja en il segund onn pli ferm.
Dus lais per producir naiv
Per nizzegiar l’aua dal Lai da Lüsch per producir naiv tecnica, è vegnida installada ina lingia d’aua. Quella va en il lai artifizial che vegn gia nizzegià plirs onns per la producziun da naiv tecnica. Ma là è la capacitad limitada. Perquai vulan ils Runals da Tschappina Heinzenberg nizzegiar era il Lai da Lüsch sco segund lai d’accumulaziun.
Lai n'è betg responsabel per las bovas
Avant dapli che 100 onns era il Lai da Lüsch sin la Mantogna / Heinzenberg vegnì svidà, perquai ch’ins supponiva che ses scul saja responsabel per las bovas en il conturn da Nolla. Ozendi èn il geologs da l’opiniun ch’il Lai da Lüsch n’ha nagin’influenza sin il terren.